Zapisnik

Zapisnik s sestanka dijaške skupnosti Gimnazije Jurija Vege Idrija

# Udeleženci:

Gal Koštrica (1.A), Rebeka Gnezda (1.A), Lovro Vehar Menegatti (1.B), Sare Zečiri (1.B), Teo Šmit (1.T), Taša Pirih Willer (1.T), Leon Lučič (1.M), Timotej Filipič (1.M), Jakob Rožič (2.A), Tjaša Boškin (2.A), Tinkara Pavšič (2.B), Tim Gorenc (2.T), Enej Logar (2.T), Matej Mlinar (3.A), Deja Prelovec (3.B), Andraž Kosmač (3.B), Maša Kosmač (3.T), Maks Božnar (3.T), Luka Bolčina (3.M), Elvedin Pajalić (3.M), Tadeja Boškin (4.A), Neža Lampe (4.B), Arlina Letonja (4.B), Hana Vihtelič (4.T), Ajdin Muhić (4.T)

Tereza Hladnik (predsednica)

# Dnevni red

1. Uvodni pozdrav
2. Volitve novih funkcij
3. Prihajajoče delavnice in predavanja
4. Maturantski izlet
5. Razno

# Potek sestanka

Sejo je tokrat, kot se za prvo sejo v šolskem letu spodobi, predsednica začela s pozdravom in predstavljanjem predsednikov po oddelčnih skupnostih.

Sledila je prva točka na dnevnem redu: predsednica je izpostavila dejstvo, da letos poteče mandat predstavnicama v svetu šole ter povabila, predvsem druge letnike, naj se opogumijo v tej smeri. Prav tako je opozorila, da sta potrebna dva predstavnika za prehrano, dala pa je tudi pobudo za razmislek o predsedniški funkciji, ki bo predsednici potekla drugo leto.

Nadalje je prisotne seznanila o prihajajočih predavanjih in delavnicah. Obeta se namreč predavanje o odgovornostih dijaka, delavnica na temo strpnosti ter delavnica Mladinskega centra Idrije glede trajnostnega razvoja Idrije v smislu stanovanjske problematike. V primeru interesa naj se dijaki javijo predsednici sami.

Sledila je krajša diskusija glede že znanega spora o maturantskem izletu, saj je njegova prihodnost vprašljiva. Sedaj dijaki že četrtih letnikov so s prisotnimi delili svojo izkušnjo maturantske ekskurzije, ki je bila po njihovih besedah izjemno prijetna in polna nepozabnih izkušenj. Predsednica je razložila, kakšne so prednosti in slabosti samostojne in skupaj s šolo izvedene ekskurzije.

Pod točko razno pa se je tokrat nabralo veliko takih ali drugačnih izhodišč.

Predsednica je predstavila svoj predlog o večnamenski (sporočila, ponudbe, ideje, "mali oglasi",…) oglasni deski za dijake v tretjem nadstropju. Predlog je bil večinsko podprt.

Prisotni so bil seznanjeni z novostjo na šoli; z letošnjim šolskim letom je namreč vzpostavljeno novo, brezžično izobraževalno omrežje Eduroam. Za več informacij naj se dijaki zglasijo pri profesorju informatike.

Potekla je tudi diskusija glede iz profesorskih vrst podanega predloga, in sicer o zamiku šolskega urnika z 7.50 na 8.00. Sam predlog naj bi izviral iz dejstva, da prihodi avtobusov, ki pripeljejo dijake v Idrijo, pogostokrat prispejo nekoliko kasneje in povzročijo zamujanje k pouku. Ker bi kompenzacija izgubljenih desetih minut, kajpada, pristala na že tako pogostokrat prekratkem glavnem odmoru za malico, je bil predmet v okviru dijaške skupnosti absolutno zavrnjen.

Z novim šolskim letom je na dan prišla tudi težnja po medrazrednih tekmovanjih v nogometu in odbojki. Predsednica je dala pobudo, naj se po razredih, navkljub še ne povsem gotovima tekmovanjema, zberejo skupine, ki bodo reprezentirale posamezne oddelke.

Predsednica je še enkrat opozorila na steklenice, ki so v kuhinji na voljo kot nadomestek plastenkam, opozorila je le na vračanje nazaj v kuhinjo, tako letošnjih kot seveda tudi vseh izginulih lanskih steklenic.

Tekom debate se je pojavilo tudi vprašanje, kje lahko novopečeni prvošolci dobijo svoje puloverje z logotipom šole. Zadevo bo prevzel Jakob Rožič, idejni oblikovalec zasnove.

Nazadnje je predsednica še enkrat opozorila na poročanje predsednikov po razredih, saj lahko le tako dosežemo aktivno in uspešno iskanje rešitev med šolo in njenimi dijaki, nenazadnje pa je to tudi prvotna naloga vseh predstavnikov.

Sejo je predsednica zaključila še z dodatnim pozivom po pobudah, pohvalah, pritožbah, ki pa jih ni bilo.

# Potrditev zapisnika

Zapisnik sta prebrali in potrdili predsednica DS GJV Tereza Hladnik ter mentorica DS prof. Manica Seljak.

Tereza Hladnik,

predsednica DS GJV Idrija

Andraž Kosmač,

zapisnikar



prof. Manica Seljak,

mentorica DS GJV Idrija